SAUK dank sportbaas eensydig afPieter van den Berg Foto: RSG Die SAUK het die vryskutkontrak van Pieter van den Berg, een van die land se mees senior sportkommentators, by dié instelling sonder die inagneming van enige bewyse, waaronder twee poligraaftoetse, summier opgehef. Volgens Johan Kruger, adjunkbestuurshoof van Solidariteit, het die SAUK deur hierdie optrede weereens bewys dat alhoewel die uitsaaier swaar op die kundigheid van honderde vryskutpersoneellede steun, daar geensins na hulle omgesien word nie. “Diane Riemer, hoofbestuurder van radioproduksies, het Van den Berg se kontrak totaal eensydig opgehef sonder dat sy kant van die saak enigsins oorweeg is,” het Kruger gesê. Kruger het voorts verduidelik dat geen skikking ná talle ontmoetings bereik kon word nie en dat Solidariteit gevolglik die hooggeregshof nou sal nader. Die vakbond het vandag ’n dagvaarding op die SAUK beteken. “Die saak hou verband met ’n buite-uitsending van ’n Superrugby-wedstryd in Durban op 7 Mei. Van den Berg het ’n tegniese kontroleur gevra om sy werk korrek te doen. Dié kontroleur was laat vir sy roeptyd, onder die invloed van alkohol en het boonop die reëls van die stadion oortree en ander personeellede ontstig. Ná die insident het die kontroleur Van den Berg daarvan beskuldig dat hy aanvallende en rassistiese opmerkings jeens hom gemaak het,” het Kruger verduidelik. Volgens Kruger het die howe reeds in verskeie hofsake gewys dat valse bewerings van rassisme nie geduld sal word nie. “Valse aantygings van rassisme deur werknemers om hul eie oortredings te probeer verbloem, het mode geword in Suid-Afrika. Hierdie optrede op sigself bied gronde vir ontslag. Dit is betreurenswaardig dat die SAUK die gedrag van die tegniese kontroleur geïgnoreer het, terwyl hy die kwessie behoorlik moes ondersoek,” het Kruger gesê. Van den Berg het sowat 34 jaar gelede begin om sport uit te saai en om sportprogramme aan te bied. Hy het al as kommentator vir meer as 30 verskillende sportsoorte opgetree. Kykers het hom gesien as aanbieder van Teletien, TV4 Sport en Topsport op televisie en sy stem word ook jare lank reeds op die radio gehoor. Sedert 2009 word hy gereeld as rugby- en sportkommentator op RSG gehoor en sy dekking het die Olimpiese Spele in Londen ingesluit. Hy was ook Monitor se daaglikse sportverslaggewer. Van den Berg was ten tye van die opheffing van sy kontrak RSG se sportorganiseerder en uitvoerende regisseur by SABC Sport.